Document ID: 32005R1459

ΚΑΝΟΝΙΣΜΌΣ (ΕΚ) αριθ. 1459/2005 ΤΗΣ ΕΠΙΤΡΟΠΉΣ
της 8ης Σεπτεμβρίου 2005
για την τροποποίηση των όρων έγκρισης ορισμένων πρόσθετων υλών ζωοτροφών που ανήκουν στην ομάδα των ιχνοστοιχείων
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 13 παράγραφος 2 τρίτη πρόταση,
Εκτιμώντας τα ακόλουθα:
(1)
Με την οδηγία 70/524/ΕΟΚ του Συμβουλίου (2), όπως τροποποιήθηκε από την οδηγία 96/7/ΕΚ της Επιτροπής (3), έχουν εγκριθεί ορισμένα άλατα ιωδίου, τα οποία είναι πρόσθετες ύλες που ανήκουν στην ομάδα των ιχνοστοιχείων. Αυτές οι πρόσθετες ύλες γνωστοποιήθηκαν ως υφιστάμενα προϊόντα βάσει του άρθρου 10 του κανονισμού (ΕΚ) αριθ. 1831/2003 και υπόκεινται στις επαληθεύσεις και στις διαδικασίες που προβλέπονται για την εφαρμογή της εν λόγω διάταξης.
(2)
Επί του παρόντος, η μέγιστη επιτρεπόμενη περιεκτικότητα των ζωοτροφών σε ιχνοστοιχείο ιώδιο-I είναι 4 ppm για τα ιπποειδή, 20 ppm για τους ιχθύες και 10 ppm για άλλα είδη ή κατηγορίες ζώων.
(3)
Στον κανονισμό (ΕΚ) αριθ. 1831/2003 προβλέπεται η δυνατότητα τροποποίησης της έγκρισης πρόσθετης ύλης κατόπιν γνώμης που εκδίδει η Ευρωπαϊκή Αρχή για την Ασφάλεια των Τροφίμων (εφεξής «η Αρχή») σχετικά με το κατά πόσον η έγκριση εξακολουθεί να πληροί τους όρους του εν λόγω κανονισμού.
(4)
Η Επιτροπή ζήτησε από την Αρχή να αξιολογήσει τις φυσιολογικές απαιτήσεις για ιώδιο στα διάφορα είδη ζώων που αναφέρονται στην οδηγία 70/524/ΕΟΚ και να την ενημερώσει σχετικά με τις πιθανές βλαβερές συνέπειες του ιωδίου για την υγεία των ανθρώπων και των ζώων ή για το περιβάλλον, εφόσον προκύπτουν από τη χρησιμοποίησή του στα σημερινά επιτρεπόμενα επίπεδα. Κατόπιν του αιτήματος αυτού, η Αρχή εξέδωσε στις 25 Ιανουαρίου 2005 γνώμη σχετικά με τη χρησιμοποίηση ιωδίου στις ζωοτροφές.
(5)
Στη γνώμη της, η Αρχή καταλήγει στο συμπέρασμα ότι από το μοντέλο υπολογισμών για το γάλα και τα αυγά, βάσει του σημερινού μέγιστου επιτρεπόμενου επιπέδου του ιωδίου στις ζωοτροφές, στη χειρότερη περίπτωση προκύπτει ότι μπορεί να σημειωθεί υπέρβαση του ανώτατου ορίου (ΑΟ) για τους ενήλικες και τους εφήβους.
(6)
Ως εκ τούτου, η μέγιστη περιεκτικότητα των ζωοτροφών σε ιώδιο-I για αυτά τα δύο παραγωγικά είδη, δηλαδή για τις γαλακτοφόρες αγελάδες και τις ωοτόκες όρνιθες, πρέπει να ελαττωθεί προκειμένου να μειωθεί ο κίνδυνος τυχόν επιβλαβών συνεπειών στην υγεία των ανθρώπων.
(7)
Κρίνεται σκόπιμο να προβλεφθεί μεταβατική περίοδος 12 μηνών προκειμένου να καταστεί δυνατή η εξάντληση των υφιστάμενων αποθεμάτων ζωοτροφών, τα οποία πληρούν τους προηγούμενους όρους που είχαν θεσπιστεί σύμφωνα με την οδηγία 70/524/ΕΟΚ.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Με την επιφύλαξη των υπόλοιπων όρων έγκρισης των πρόσθετων υλών E2 ιώδιο-I που ανήκουν στην ομάδα των ιχνοστοιχείων της οδηγίας 70/524/ΕΟΚ, οι μέγιστες περιεκτικότητες του στοιχείου σε mg/kg πλήρους ζωοτροφής αντικαθίστανται από αυτές που αναφέρονται στο παράρτημα του παρόντος κανονισμού.
Άρθρο 2
1. Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
2. Εφαρμόζεται μετά την πάροδο 12 μηνών από την ημερομηνία δημοσίευσης του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Σεπτεμβρίου 2005.

Labels: 0
17
6